Vrou sterf ná aanval op Sundra-kleinhoeweCathy Van Coppenhagen. Foto: Facebook Die vrou wat Vrydagaand tydens ŉ huisroof op ŉ kleinhoewe in die plaasdorpie, Sundra, in Mpumalanga in ŉ hondehok van haar aanvallers moes wegkruip nadat sy geskiet is, is oorlede. Derek Bester, voorsitter van die plaaslike buurtwag, die Sundra Rietkol Bulldogs, het aan Maroela Media bevestig Cathy Van Coppenhagen is Woensdag in die hospitaal dood. “Ons is maar ŉ klein gemeenskap, wat almal baie na aan mekaar is en daarom is die nuus ŉ baie groot skok vir almal. Dit is vir ons erg dat so iets hier by ons moet gebeur,” het Bester gesê. Maroela Media het vroeër berig twee gewapende mans het Van Coppenhagen en haar man die aand op die kleinhoewe oorval en aangehou. Die aanvallers het die egpaar buite die huis ingewag toe hulle hul honde wou gaan uitlaat. Cathy is in die tuin in die bolyf geskiet en daar gelos, waarna die rowers haar man in die huis in gedwing en op waardevolle items aangedring het. Cathy het daarna ŉ paar meter ver in die modder gekruip om skuiling te soek. Haar man is aangerand voordat die verdagtes op vlug geslaan het. Toe die buurtwag en die polisie omstreeks middernag na die kleinhoewe ontbied is, het hulle Cathy in ŉ ernstige toestand in die hondehok gevind waar sy geskuil het. Haar dogter, Samantha Willemse, wou nie met die media praat nie. Van Coppenhagen is die ouma van klein Caylum Willemse, die tien maande oue babaseuntjie wat met ŉ seldsame defek gebore is. Hy het vroeër vanjaar harte aangegryp toe genoeg geld vir hom ingesamel is om spesiale behandeling oorsee te ontvang. Dit is nie duidelik of enigiemand al in hegtenis geneem is in verband met die aanval nie. Maroela Media wag op kommentaar van die polisie.